ครม.รับทราบงบประมาณถ่ายทอดสดการแข่งขันมหกรรมกีฬาระดับนานาชาติ 5 รายการ เป็นค่าลิขสิทธิ์ 480 ล้านบาท
ครม.รับทราบงบประมาณถ่ายทอดสดการแข่งขันมหกรรมกีฬาระดับนานาชาติ 5 รายการ เป็นค่าลิขสิทธิ์ 480 ล้านบาทนางสาวไตรศุลี ไตรสรณกุล รองโฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุม ครม. รับทราบการสนับสนุนงบประมาณเพื่อจัดซื้อลิขสิทธิ์ในการถ่ายทอดสดการแข่งขันมหกรรมกีฬาระดับนานาชาติจำนวน 5 รายการ โดยคิดเป็นค่าลิขสิทธิ์ทั้งหมด 480 ล้านบาท ซึ่งมาจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ(กทปส.) 240 ล้านบาท และมาจากคณะกรรมการบริหารกองทุนพัฒนากีฬาแห่งชาติอีก 240 ล้านบาท ประกอบด้วย การถ่ายทอด การแข่งขันมหกรรมกีฬาโอลิมปิกฤดูร้อนที่โตเกียว 2020 ,กีฬาโอลิมปิกเยาวชนฤดูหนาวที่โลซาน 2020,การแข่งขันกีฬาโอลิมปิกฤดูหนาวที่ปักกิ่ง 2022 โอลิมปิกเยาวชนฤดูร้อนดาการ์ 2022 และมหกรรมกีฬาเอเชียนเกมส์ที่หางโจว 2022นางสาวไตรศุลี กล่าวอีกว่า สำหรับการแข่งขันกีฬาโอลิมปิกโตเกียว ที่ประเทศญี่ปุ่น ในปี 2020 จะมีการถ่ายทอดระหว่างวันที่ 24 กรกฎาคม -9 สิงหาคม 2563 โดยมีการจัดแข่งขันกีฬาทั้งหมด 33 ชนิด มีนักกีฬาไทยผ่านการคัดเลือกเข้าร่วมการแข่งขันทั้งสิ้น 8 คน และยังอยู่ระหว่างการคัดเลือกเข้ารอบสุดท้ายอีก 54 คน และการถ่ายทอดสดจะกำหนดเวลาออกอากาศให้ตรงกับเวลาไทยในช่วงระหว่าง 12.00 น.-20.00 น. ทั้งนี้จะเป็นการสนับสนุนให้ประชาชนและคนไทยมีโอกาสร่วมกันส่งแรงใจแรงเชียร์ให้กับนักกีฬาไทย พร้อมสร้างความสุขให้กับคนในชาติ